**JALGRATTAGA LIIKLEMINE KODUKOHAS**

Selles teemas loov- või uurimustöö kirjutamine annab võimaluse saada ülevaade, kuidas õpilased liiguvad? Millised võimalused on jalgrattaga liikumiseks ja milline on õpilaste liikluskäitumine jalgratturina?

**TAUSTINFO**

Maanteeameti uuring „[Jalgrattaga liiklemine](https://www.mnt.ee/sites/default/files/survey/jalgrattaga_liiklemine_09-2019_aruanne.pdf)„ 2019

2019. aastal on 24% elanikkonnast 4–15-aastaseid lapsi, kes sõidavad jalgrattaga.

Laste puhul peab kiivri kandmist vajalikuks kokku lausa 98% üle 15-aastasest elanikkonnast – 87% väga vajalikuks ja 11% pigem vajalikuks.

Jalgrattaga sõites kannavad alati kiivrit 62% 4–15-aastastest lastest. Lisaks kannab kiivrit sageli 15% jalgrattaga sõitvatest lastest. Kiivrit ei kanna üldse 9% jalgrattaga sõitvatest lastest.

**SEOS LÄBIVA TEEMA „TERVIS JA OHUTUS“ ÕPITULEMUSTE JA ÕPETAJARAAMATUGA**

Õpilane põhjendab turva- ja ohutust suurendavate vahendite (turvavöö, kiiver, peatugi ja helkur) vajalikkust ja kasutab neid igapäevases tegevuses erinevates liikluskeskkondades.

* kasutab jalgratturina ja pisimopeedijuhina kiivrit õigesti;

Õpilane jälgib ja analüüsib enda ning kaaslaste käitumist ohutuse seisukohast, eristab ohtlikku liikluskäitumist (sh tegelemine kõrvaliste tegevustega) ohutust liikluskäitumisest, ning peab ohutut käitumist oluliseks.

* jälgib ja analüüsib enda ja teiste käitumist liikluses erinevates liikluskeskkondades;
* viib läbi uurimuse või teavitustegevuse ohutu käitumise propageerimiseks klassis või koolis;
* analüüsib võimalikke ohtlikke situatsioone erinevates liikluskeskkondades ja erinevates liikleja rollides;
* toob välja jalakäijate, jalgratturite ja pisimopeedijuhtidega juhtunud õnnetuste peamised põhjused, sh raudteeohutuse aspektist (loob põhjus – tagajärg seoseid väärkäitumise puhul);
* sekkub sobival viisil ja ennastsäästvalt ohuolukorra ärahoidmiseks kui kaaslase käitumine oma või teiste elu ohtu seab, oskab tähelepanu juhtida teiste ohtlikule käitumisele liikluses;
* saab aru, et ohutu käitumine liikluses aitab vältida õnnetusi, valikute korral eelistab käituda ohutult ning teeb soovitusi ohtudest hoidumiseks.

Õpilane tunneb liiklusreegleid ja –märke oma erinevatest liikleja rollidest lähtudes (nt jalakäija, jalgrattur, pisimopeedi- ja sõidukijuht, kaassõitja autos ja ühistranspordis) ning järgib liiklusreegleid erinevates liikluskeskkondades.

* tunneb liiklusreegleid ja –märke oma erinevatest liikleja rollidest lähtudes, sh raudteega seotuid;
* järgib liiklusreegleid ning käitub liikluses ohutult, teiste liiklejatega arvestades.
* õpilane kaardistab liiklusohtlikud kohad ja kavandab liikumisviisi arvestades enda ohutu koolitee.
* võrdleb erinevaid marsruute ja liiklemisviise erinevaid aspekte (odavus, kiirus, pikkus, ohutus) arvestades ning valib endale kõige sobivama, liikleja rolli vaatepunktist ja erinevate liikluskeskkondade puhul (sh raudtee);
* planeerib ja kaardistab oma koolitee vähemalt kahte erinevat liikumisviisi ning liikleja rolli silmas pidades, kasutades selleks erinevaid tehnilisi võimalusi (liiklusmärkide või ohukohtade pildistamine, GPS koordinaatide määramine), lisab ohu kirjelduse ning leiab lahendusi ohtude vältimiseks.

Õpilane on teadlik enda ja oma pere liiklemise harjumustest, eesti ja erinevate riikide liikluskultuuri olemusest ja liiklusohutuse tasemest.

* võrdleb erinevate riikide liiklusohutuse taset Eesti liiklusohutuse tasemega;
* otsib infot erinevate riikide liikluse eripärade kohta (sh liikumisviiside valik) ja oskab välja tuua, kuidas sellega enda käitumise puhul arvestada (nt vasakpoolne liiklus, mitmerealised raudteed, jalgrattaliiklusega arvestamise vajadus, erinevad transpordiliigid);
* otsib, kogub ja esitleb andmeid ning teeb nendest lähtuvalt ettepanekuid kodukoha, kooli, klassi liiklusohutuse suurendamiseks.

[Läbiva teema „Tervis ja ohutus“ ohutuse alateema III kooliastme õpetajaraamatus](https://e-koolikott.ee/kogumik/9443-Labiva-teema-Tervis-ja-ohutus-ohutuse-alateema-opetajaraamat) on jalgratturite teemaga võimalik seondada üldisemaid [ohutuse teemalisi ülesandeid](https://www.liikluskasvatus.ee/et/opetajale/1/ohutusteemalised-opetajaraamatud/iii-kooliaste/ohutuse-teemaulesed-ulesanded), samuti on jalgratturi ohutuse kohta ülesandeid:

* II kooliastmes kaks ülesannet [Kiiver ja Jalgrattamatkal](https://www.liikluskasvatus.ee/et/opetajale/1/ohutusteemaline-opetajaraamat/ii-kooliaste/liiklusulesanded)
* III kooliastmes üks ülesanne [Ohud ja riskid jalgrattaga sõitmisel](https://www.liikluskasvatus.ee/et/opetajale/1/ohutusteemalised-opetajaraamatud/iii-kooliaste/liiklusulesanded)

**OLEMASOLEVAD ÕPPE- JA TEABEMATERJALID**

Liikluskasvatus.ee; YouTube`ist Märka märki videod, Maanteeameti uuring „[Laste liiklusohutus](https://www.mnt.ee/sites/default/files/survey/laste_liiklusohutus_10-2019_aruanne.pdf)“ 2019

**MIDA SAAKS TEHA LOOV- VÕI UURIMUSTÖÖNA?**

I õpilasuurimus – vaatlus/küsitlus kaasaõpilaste koolitulemisest jalgratastega. Kui suur hulk liigub rattaga, kui suur hulk kasutab turvavarustust, järgib liiklusreegleid, ohutusnõudeid. Võrrelda enda kooli tulemusi Maanteeameti liiklusuuringuga „ Laste liiklusohutus“, kokkuvõte ja ettepanekud.

II õpilasuurimus – koostöös kaasõpilastega [kaardistada koolitee](https://koolitee.transpordiamet.ee/) jalgratturi vaatest, leida ohtlikud ja ohutud kohad jalgratturi jaoks (nt jalgrattatee olemasolu või selle puudumisel sõit sõiduteel, kui ohutu on liikuda kooli-kodu vahet jalgrattaga). Teha kaasõpilaste sissekannetest analüüs ja kokkuvõte. Teha parandusettepanekud.

**Kelle poole pöörduda Transpordiametis?**

Jalgratturitega seonduvate teemadega tegeleb [Marika Luik](mailto:marika.luik@transpordiamet.ee). Vene õppekeelega õpilased võivad pöörduda ka [Darja Lukašenko-Tšistotin](mailto:darja.lukasenko@transpordiamet.ee).